Sustraia (aldizkaria)

Sustraia Lekeitioko aldizkari bat izan zen, 1977-1987 urteen artean argitaratu zena.

 Sorrera eta bilakaera 
Sustraia aldizkaria "Gaztedi" gazte elkarteak sortu zuen 1977ko gabonak aldera, elkartearen berripaper gisa, eta herriko kirol, mendizaletasun eta abarren gainean informatzeko. Gaztedi elkartea desegin zenean, jende gehiago sartu zen eta aldizkarian eduki berriak sartzen hasi ziren: herriko pertsonekiko elkarrizketak, poesia, ipuinak, eskoletako umeen beharrak, eta abar.

Azken alea 1987ko urtarrilean argitaratu zen. Aldizkaria urte horretan bertan desagertu zen, Lekeitioko Udal korporazio berriak komunikazio proiektu bat bultzatu nahi izan zuenean, herrian zeuden komunikabideekin kontatu barik (Kostra fanzinea, Arrakala irratia eta Sustraia).

 Ezaugarriak 
Aldizkaria maiztasun irregularrez agertu zen, hasieran hilero eta gero bizpahiru hilean behin. 250 ale inprimatzen ziren, nahiz eta ale bereziren baten 1000 ere atera ziren. Lehengo aleak vietnamitaz eta multikopistaz egin ziren; gero, fotokopiaz; eta 25. zenbakitik aurrera, inprentan. Guztira, aldizkariaren 51 zenbaki argitaratu ziren.

Distribuzioa eskurik esku egiten zen, batez ere toki jendetsuetan, "batzuei kaparradea emonez eta beste batzuei abarketea sartuta, baina beti be eskean"; harpidedunak ere izan ziren, halere. Aldizkariaren finantziazioa gehienbat arduradunen poltsikotik egin zen, eta hauek ematen ez zutenean, jaialdiren baten bildutako diruarekin edo esponsorrek lagunduta atera zuten.

 Parte hartzaileak  
Hasierako aldian parte hartu zuten, besteak beste: Julen Atxurra Pototo, Teodoro Meabe Tetxu, Iñaki Malaxetxebarria, Aitor Etxebarria, Aitor Munitis, Jose Luis Amias, Joseba Alkalde.... Gaztedi elkartearen garaiak 4. zenbakira arte iraun zuen.

Hurrengo aldian, lehengo taldetik zetozen Atxurra eta Etxebarriarekin batu ziren, besteak beste: Sabiño Madariaga, Miren Agur Meabe, Jose Ramon Zubizarreta, Miren Bego Antxustegi, Mirari Escribano, Txaro Lauzirika, Zorione Aboitiz, Jose Antonio Aranburu Natxi...

Erredakzio-taldeaz gain pertsona askok lagundu zuten artikuluak idatziz, herritarrak nahiz kanpotarrak, besteak beste, Andres Urrutiak.

1985ean Resurreccion Maria Azkueri eskainitako alea berezia izan zen: koloretan eta inprentako letraz, Erramun Landa eta Bittor Txakartegiren eskutik. Kolaboratzaile bereziak ere izan ziren, hala nola Eusebio Erkiaga eta Jon Juaristi. 

 Erreferentziak 

Kategoria:Euskal Herriko aldizkariak
Kategoria:Bizkaiko hedabideak
Kategoria:Satira
Kategoria:Gazte mugimendua